Iechyd Y Cyhoedd, Cymru Enwi a dehongli 1 1 Enw’r Gorchymyn hwn yw Gorchymyn Deddf Iechyd y Cyhoedd (Cymru) 2017 (Cychwyn Rhif 8 a Darpariaethau Trosiannol) 2024. 2 Yn y Gorchymyn hwn— ystyr “ Deddf 1982 ” (“ the 1982 Act ”) yw Deddf Llywodraeth Leol (Darpariaethau Amrywiol) 1982 ; ystyr “ y Ddeddf ” (“ the Act ”) yw Deddf Iechyd y Cyhoedd (Cymru) 2017; ystyr “ Rheoliadau Cymeradwyaeth o ran Triniaethau Arbennig ” (“ the Special Procedures Approval Regulations ”) yw Rheoliadau Mangreoedd a Cherbydau a Gymeradwywyd o ran Triniaethau Arbennig (Cymru) 2024 ; mae i “ trwydded triniaeth arbennig ” (“ special procedure licence ”) yr ystyr a roddir yn adran 59 o’r Ddeddf; mae i “ tystysgrif gymeradwyo ” (“ approval certificate ”) yr un ystyr ag yn adran 70 o’r Ddeddf. Y darpariaethau sy’n dod i rym ar 29 Tachwedd 2024 2 Daw’r darpariaethau a ganlyn o’r Ddeddf i rym ar 29 Tachwedd 2024, i’r graddau nad ydynt eisoes mewn grym— a adran 56 (trosolwg o’r Rhan hon); b adran 57 (beth yw triniaeth arbennig?); c adran 58 (gofyniad i unigolyn sy’n rhoi triniaeth arbennig gael ei drwyddedu); d adran 59 (darpariaeth gyffredinol ynghylch trwyddedau triniaeth arbennig); e adran 60 (unigolion sydd wedi eu hesemptio); f adran 62 (meini prawf trwyddedu); g adran 63 (amodau trwyddedu mandadol); h adran 65 (caniatâd neu wrthodiad mandadol i gais am drwydded triniaeth arbennig); i adran 66 (disgresiwn i ganiatáu cais am drwydded triniaeth arbennig); j adran 67 (caniatáu neu wrthod cais i adnewyddu); k adran 68 (dirymu trwydded triniaeth arbennig); l adran 69 (rhoi triniaeth arbennig yng nghwrs busnes: gofyniad i gael cymeradwyaeth); m adran 70 (cymeradwyo mangreoedd a cherbydau mewn cysylltiad â rhoi triniaeth arbennig); n adran 71 (tystysgrifau cymeradwyo); o adran 72 (terfynu cymeradwyaeth yn wirfoddol); p adran 73 (dirymu cymeradwyaeth); q adran 74 (dirymu cymeradwyaeth: gofynion hysbysu); r adran 75 (dyletswydd i gynnal cofrestr o drwyddedau triniaeth arbennig a mangreoedd a cherbydau a gymeradwywyd); s adran 76 (ffioedd); t adran 78 (trwyddedau triniaeth arbennig: hysbysiadau camau adfer i ddeiliad trwydded); u adran 79 (mangreoedd a cherbydau a gymeradwywyd: hysbysiadau camau adfer ar gyfer mangre); v adran 80 (tystysgrif gwblhau); w adran 81 (apelau); x adran 82(5) i (9) (troseddau); y adran 83 (swyddogion awdurdodedig); z adran 84 (pwerau mynediad etc.); aa adran 86 (gwarant i fynd i mewn i fangreoedd eraill); bb adran 87 (darpariaeth atodol ynghylch pwerau mynediad); cc adran 88 (pwerau arolygu etc.); dd adran 89 (rhwystro etc. swyddogion); ee adran 90 (pŵer i wneud pryniannau prawf); ff adran 91 (eiddo a gedwir: apelau); gg adran 92 (eiddo a gyfeddir: digolledu); hh adran 93 (pŵer i ychwanegu neu ddileu triniaethau arbennig); ii adran 94 (dehongli’r Rhan hon); jj Atodlen 3 (darpariaeth bellach mewn cysylltiad â thrwyddedau triniaeth arbennig). Y darpariaethau sy’n dod i rym ar 29 Awst 2025 3 Daw’r darpariaethau a ganlyn o’r Ddeddf i rym ar 29 Awst 2025— a adran 61 (dynodi unigolyn at ddibenion adran 58(3)); b adran 77 (hysbysiadau stop); c adran 82(1) i (4) (troseddau); d adran 85 (gwarant i fynd i mewn i annedd). Darpariaethau trosiannol Trwydded triniaeth arbennig 4 1 Mae’r erthygl hon yn gymwys i berson (P) sydd, yn union cyn 29 Tachwedd 2024, wedi ei gofrestru i gynnal— a y gwaith o aciwbigo ; b y busnes o datŵio, rhoi lliw lled-barhaol ar y croen, tyllu cosmetig neu electrolysis . 2 Gydag effaith o 29 Tachwedd 2024, bernir bod P yn rhoi triniaeth arbennig o dan awdurdod trwydded triniaeth arbennig (y cyfeirir ati yn yr erthygl hon fel “trwydded drosiannol”). 3 Mae trwydded drosiannol i’w thrin at ddibenion yr erthygl hon fel pe bai’n dod i ben— a ar 1 Mawrth 2025 os yw P yn methu â gwneud cais am drwydded triniaeth arbennig ar neu cyn 28 Chwefror 2025, neu b os yw P yn gwneud cais am drwydded triniaeth arbennig ar neu cyn 28 Chwefror 2025— i ar y dyddiad y rhoddir y drwydded triniaeth arbennig, neu ii ar y dyddiad y dyroddir yr hysbysiad o benderfyniad i wrthod y cais am drwydded triniaeth arbennig (ac eithrio y bydd y drwydded drosiannol yn parhau i gael effaith, pan fo sylwadau wedi eu cyflwyno, neu pan fo apêl wedi ei gwneud, mewn perthynas â’r penderfyniad i wrthod yn unol â darpariaethau perthnasol y Ddeddf, hyd nes bod apêl wedi ei phenderfynu’n llawn, wedi ei thynnu’n ôl neu hyd nes y rhoddir y gorau iddi). 4 Er mwyn osgoi amheuaeth, nid yw darfodiad trwydded drosiannol o dan baragraff (3)(a) o’r erthygl hon i’w drin fel pe bai’r drwydded drosiannol wedi ei dirymu ac nid yw’n arwain at hawl i apelio o dan Atodlen 3 i’r Ddeddf. 5 Nid yw’r rhwymedigaeth ar awdurdod lleol i gynnal a chyhoeddi cofrestr fel y nodir yn adran 75 o’r Ddeddf (dyletswydd i gynnal cofrestr o drwyddedau triniaeth arbennig a mangreoedd a cherbydau a gymeradwywyd) yn gymwys mewn perthynas â thrwyddedau trosiannol. Tystysgrif gymeradwyo 5 1 Mae’r erthygl hon yn gymwys i fangre (A) sydd, yn union cyn 29 Tachwedd 2024, wedi ei chofrestru i gynnal— a y gwaith o aciwbigo ; b y busnes o datŵio, rhoi lliw lled-barhaol ar y croen, tyllu cosmetig neu electrolysis . 2 Gydag effaith o 29 Tachwedd 2024, bernir bod A wedi ei chymeradwyo gan awdurdod lleol fel mangre y rhoddir triniaeth arbennig ynddi a dyroddir tystysgrif gymeradwyo (y cyfeirir ati yn yr erthygl hon fel “tystysgrif gymeradwyo drosiannol”) i’r fangre honno. 3 Mae tystysgrif gymeradwyo drosiannol i’w thrin at ddibenion yr erthygl hon fel pe bai’n dod i ben— a ar 1 Mawrth 2025 os yw ceisydd yn methu â gwneud cais am dystysgrif gymeradwyo mewn cysylltiad ag A ar neu cyn 28 Chwefror 2025, neu b os yw ceisydd yn gwneud cais am dystysgrif gymeradwyo mewn cysylltiad ag A ar neu cyn 28 Chwefror 2025— i ar y dyddiad y rhoddir tystysgrif gymeradwyo, neu ii ar y dyddiad y dyroddir yr hysbysiad o benderfyniad i wrthod cais am dystysgrif gymeradwyo (ac eithrio y bydd y dystysgrif gymeradwyo drosiannol yn parhau i gael effaith, pan fo sylwadau wedi eu cyflwyno, neu pan fo apêl wedi ei gwneud, mewn perthynas â’r penderfyniad i wrthod yn unol â’r darpariaethau perthnasol yn y Rheoliadau Cymeradwyaeth o ran Triniaethau Arbennig, hyd nes bod apêl wedi ei phenderfynu’n llawn, wedi ei thynnu’n ôl neu hyd nes y rhoddir y gorau iddi). 4 Er mwyn osgoi amheuaeth, nid yw darfodiad tystysgrif gymeradwyo drosiannol o dan baragraff (3)(a) i’w drin fel pe bai’r drwydded drosiannol wedi ei dirymu ac nid yw’n arwain at hawl i apelio o dan Ran 12 neu 13 o’r Rheoliadau Cymeradwyaeth o ran Triniaethau Arbennig. 5 Nid yw’r rhwymedigaeth ar awdurdod lleol i gynnal a chyhoeddi cofrestr fel y nodir yn adran 75 o’r Ddeddf (dyletswydd i gynnal cofrestr o drwyddedau triniaeth arbennig a mangreoedd a cherbydau a gymeradwywyd) yn gymwys mewn perthynas â thystysgrifau cymeradwyo trosiannol. Jeremy Miles Ysgrifennydd y Cabinet dros Iechyd a Gofal Cymdeithasol, un o Weinidogion Cymru 27 Tachwedd 2024